CELEX: 32019D2244
Language: hu
Date: 2019-12-16 00:00:00
Title: A Tanács (EU) 2019/2244 végrehajtási határozata (2019. december 16.) a közös hozzáadottértékadó-rendszerről szóló 2006/112/EK irányelv 5. cikkétől eltérő különös intézkedés alkalmazásának Spanyolország és Franciaország részére történő engedélyezéséről

30.12.2019   
               
               
                  HU
               
               
                  Az Európai Unió Hivatalos Lapja
               
               
                  L 336/281
               
            
         A TANÁCS (EU) 2019/2244 VÉGREHAJTÁSI HATÁROZATA
         (2019. december 16.)
         a közös hozzáadottértékadó-rendszerről szóló 2006/112/EK irányelv 5. cikkétől eltérő különös intézkedés alkalmazásának Spanyolország és Franciaország részére történő engedélyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A Bizottság által 2019. május 23-án iktatott levelében és 2019. június 17-én iktatott levelében Franciaország és Spanyolország a 2006/112/EK irányelv 5. cikkétől eltérve engedélyt kért különös intézkedés bevezetésére egy, a spanyolországi Gatika és a Franciaországi Cubnezais közötti villamosenergiahálózat-összeköttetés kiépítésével kapcsolatban („különös intézkedés”).
                  
               
                     (2)
                  
                  
                     2019. szeptember 10-én kelt leveleiben a Bizottság a 2006/112/EK irányelv 395. cikke (2) bekezdésének második albekezdése szerint továbbította Spanyolország és Franciaország kérelmét a többi tagállamnak. 2019. szeptember 11-én kelt leveleiben a Bizottság értesítette Spanyolországot és Franciaországot, hogy a kérelmek elbírálásához általa szükségesnek tartott valamennyi információ a birtokában van.
                  
               
                     (3)
                  
                  
                     Spanyolország és Franciaország nemzeti villamosenergia-piaci szabályozói – egyrészről a Comisión Nacional de los Mercados y la Competencia, másrészről a Commission de Régulation de l’Énergie – 2017. szeptember 22-én megállapodást írtak alá a Spanyolország és Franciaország között a Vizcayai-öblön keresztül létrehozandó villamosenergiahálózat-összeköttetés finanszírozásáról. Az összeköttetés kiépítésével a spanyol és a francia villamosenergia-átvitelirendszer-irányítót – a Red Eléctrica de España és a Réseau de Transport d’Electricité vállalatot – bízták meg. Az említett megállapodás úgy rendelkezik, hogy Spanyolország és Franciaország a projekt költségeit egyenlő arányban, 50–50 %-ban viseli.
                  
               
                     (4)
                  
                  
                     A különös intézkedés révén az építéshez szükséges termékértékesítés, szolgáltatásnyújtás, Közösségen belüli termékbeszerzés, illetve termékimport tekintetében a villamosenergia-hálózatoknak a spanyolországi Gatika és a franciaországi Cubnezais közötti összeköttetésére úgy kell tekinteni, hogy annak 50 %-a Spanyolországban, 50 %-a pedig Franciaországban helyezkedik el.
                  
               
                     (5)
                  
                  
                     A különös intézkedés nélkül a területiség elvével összhangban szükséges volna minden egyes szállításra nézve megállapítani, hogy az adóztatás helye Spanyolország-e vagy Franciaország.
                  
               
                     (6)
                  
                  
                     A Spanyolország és Franciaország által szolgáltatott információk alapján a különös intézkedés egyszerűsíteni fogja a hozzáadottérték-adó beszedésének eljárását, és csak elhanyagolható mértékben fogja érinteni Spanyolország, illetve Franciaország végső fogyasztói szinten befolyt adóbevételének teljes összegét. Ezért helyénvaló felhatalmazni Spanyolországot és Franciaországot arra, hogy alkalmazzák a különös intézkedést.
                  
               
                     (7)
                  
                  
                     Az eltérés nem lesz hatással az Unió hozzáadottérték-adóból származó saját forrásaira,
                  
               ELFOGADTA EZT A HATÁROZATOT:
         
            1. cikk
            A 2006/112/EK irányelv 5. cikkétől eltérve Spanyolország és Franciaország az építkezéshez szükséges termékértékesítés, szolgáltatásnyújtás, Közösségen belüli termékbeszerzés, illetve termékimport céljából felhatalmazást kap arra, hogy a spanyolországi Gatika és a franciaországi Cubnezais között megvalósuló villamosenergiahálózat-összeköttetést úgy kezelje, hogy annak 50 %-a Spanyolország, 50 %-pedig a Franciaország területén helyezkedik el.
         
         
            2. cikk
            Ez a határozat a róla szóló értesítés napján lép hatályba.
         
         
            3. cikk
            Ennek a határozatnak a Spanyol Királyság és a Francia Köztársaság a címzettje.
         
         
            Kelt Brüsszelben, 2019. december 16-án.
            
               
                  a Tanács részéről
               
               
                  az elnök
               
               J. LEPPÄ
            
         
         
            (1)  HL L 347., 2006.12.11., 1. o.